**Suomi 100 -hanke: Suomalaisen demokratian tulevaisuuskeskustelut & vuorovaikutteinen kyselytunti**

**Hankkeen** **päätavoitteena** on osana Suomi 100 -juhlavuotta*nostaa esille suomalaisen demokratian vahvuudet ja tulevaisuuden haasteet.* Hanke pyrkii

* edistämään demokratiasta käytävää yhteiskunnallista keskustelua ja aktiivista vuoropuhelua eri toimijoiden välillä;
* tuomaan esiin dialogisuutta toimivan demokratian perusedellytyksenä;
* tukemaan kansalaisten osallisuutta yhteiskunnalliseen keskusteluun ja Suomi 100 -juhlavuoteen;
* tekemään valmistelu- ja päätöksentekoprosesseja läpinäkyvämmiksi;
* löytämään uusia keinoja dialogisten keskustelujen laajamittaisemmalle hyödyntämiselle osana kunnallista, maakunnallista ja valtiollista valmistelua ja päätöksentekoa.

**Hankkeen** **avainviestinä** on Suomi 100 -juhlavuoden mukaisesti *”Suomi on hyvä maa. Juhlitaan satavuotiasta yhdessä.”* Juhlavuoden loppuhuipennuksena suomalaista arvoyhteisöä ja toimivaa demokratiaa halutaan näkyvästi juhlistaa, ja *yhdessä*-teeman mukaisesti kansalaisille halutaan luoda mahdollisuus osallistua Suomi 100 -juhlavuoteen.

**Hankkeen kohderyhmänä** ovat yhtäältä kansalaiset, jotka eivät yleensä ole kiinnostuneita demokratiasta ja vaikuttamisesta – toisaalta aktiiviset kansalaiset, kansalaisjärjestöt ja päättäjät sekä paikallisella että valtakunnallisella tasolla.

**Hanke koostuu kolmesta osiosta**: 1) viestintäkampanja, 2) alueelliset/paikalliset demokratiatapahtumat, ja 3) vuorovaikutteinen kyselytunti.

**Vuorovaikutteisen kyselytunnin** ideana on jäljitellä eduskunnan suullista kyselytuntia hieman soveltaen:

* Kansanedustajien sijaan kysymyksiä pääsevät esittämään kansalaiset ja kansalaisjärjestöjen edustajat.
* Vastaajina ovat muutamat keskeiset ministerit pääministeri Sipilän johdolla.
* Formaatti on sama kuin eduskunnan kyselytunnilla: kysymykset ja vastaukset saavat kestää max 1 minuutin. Annetaan mahdollisuus esittää lisäkysymys/-kysymyksiä, jos ministerin vastaus ei tyydytä. Kyselytunti kestää tasan yhden tunnin.
* Toisin kuin oikealla kyselytunnilla, ainakin alkupuheenvuorot jaetaan ennalta sovitusti hankkeen muihin osioihin osallistuneille, ja vähintään kysymysten teemat ovat ministereiden tiedossa etukäteen.
* Kysymykset ja keskusteluteemat nousevat paikallisista demokratiatapahtumista ja verkkokeskusteluista.
* Kysymysten esittäjät ja vastaajat brieffataan hyvin etukäteen: kysymysten esittäjille avataan valtioneuvoston valmisteluprosesseja sekä eduskunnan toimintaa. Ministereille esitellään teemojen taustat ja valmistelutavat (dialogiset keskustelut).
* Kyselytunnista pyritään saamaan mahdollisimman vuorovaikutteinen; sekä kysymysten esittäjiä että ministereitä kannustetaan avoimeen ja rakentavaan dialogiin.
* Kyselytunti lähetetään suorana tv-lähetyksenä (*tämä vielä avoinna*) ja/tai striimataan verkkolähetyksenä ja siihen järjestetään sähköinen kommentointimahdollisuus (viestiseinä tms.).

**Vuorovaikutteisella kyselytunnilla pyritään** simuloimaan aitoa eduskunnan kyselytuntia mahdollisimman pitkälti. Tarkoituksena on avata kyselytunnin tavoitteita ja tarkoitusta kansalaisille sekä tuoda kyselytuntiformaattia lähemmäs kansalaisia. Tarkoitus on myös edistää avointa dialogia kansalaisten ja päättäjien välillä.

**Hankkeen toteutuksesta vastaa oikeusministeriö** yhteistyössä hankekumppaneina toimivien Sitran ja valtioneuvoston kanslian Suomi 100 -sihteeristön kanssa. Hanke toteutetaan aikavälillä 1.6.2017–31.12.2017. Vuorovaikutteinen kyselytunti on tarkoitus järjestää marraskuun loppupuolella – tarkka ajankohta on vielä avoinna.

**Alustavat päivämääräehdotukset:** ma 27.11. (klo 8-16 välillä) tai ke 29.11. (klo 8-14 välillä).

**Valtioneuvosto päätti juhlaistunnossaan** Porvoossa 4. toukokuuta 2017 tiivistää toimiaan suomalaisen demokratian toimintamuotojen kehittämiseksi ja vuorovaikutteisen kansalaiskeskustelun edistämiseksi antamalla tukensa tässä kuvatulle hankkeelle.

**Lisätietoja:**

Projektipäällikkö Liisa Männistö, p. 0295 150231, liisa.mannisto@om.fi